Ritratt: Facebook - Keith Demicoli  Fl-aħħar sigħat iddominat l-aħbar li l-istazzjon Nazzjonali TVM tilef lill-ġurnalist Keith Demicoli. Kienu bosta li esprimew id-dispjaċir tagħhom għal dan il-fatt filwaqt li oħrajn awgurawlu għall-ġejjieni. Demicoli hu ġurnalist ferm rispettat u maħbub u huwa issa qasam uħud mill-mumenti l-aktar memorabbli għalih tul is-snin tiegħu mal-istazzjon nazzjonali. "Għadni niftakar kif qrib San Valentinu tal-2008, l-ex Prim Ministru Dom Mintoff kien ċempel fil-kamra tal-aħbarijiet ta' Television Malta u b'sorpriża kbira staqsa għalija! B'qalbi mtertqa u b'eċċitament liema bħalu niftakarni li kont mort inwieġeb lill-Perit. Kien talabni biex minnufih immur narah Ħal Tarxien għax kellu 'storja esklussiva' li xtaqni nirrapporta fl-aħbarijiet tat-8. X'ġara dakinhar kien spiċċa fl-aħbarijiet tal-mezzi kollha lokali u f'ħakka t'għajn irrealizzajt li kont qed naħdem f'waħda mill-aktar kmamar tal-aħbarijiet imfittxija f'Malta. Dlonk intbaħt li r-responsabbiltá kienet tassew kbira. Kont mal-istazzjon nazzjonali!" Żied jgħid li l-ħolma kienet saret realtá u ried li b'xi mod jagħmilha memorabbli u dejjiema fil-memorji tiegħu u ta' dawk kollha li jsegwu. "Grat ħafna tal-opportunitá u tal-apprezzament inkredibbli ta' eluf ta' Maltin li segwew il-produzzjonijiet, servizzi, aħbarijiet, xandiriet u avvenimenti ewlenin li ħejjejna bħala tim," kompla jgħid. Keith Demicoli se jħalli l-kamra tal-aħbarijiet u l-bini tal-PBS fl-aħħar ta' April. Huwa qasam mas-segwaċi tiegħu ftit ritratti li sab u li se jibqa' jgħożż li jirriflettu wħud mill-esperjenzi li kellu fosthom meta beda jaqra l-aħbarijiet. Aqra: Keith Demicoli jirriżenja mit-TVM Fost il-bosta esperjenzi tiegħu matul it-13-il sena tiegħu ma' TVM, Keith kien mar il-Kosta tal-Avorju fl-Afrika jirrapporta summit tal-UE u spiċċa ġurnata barra fejn is-suldat għax ma kienux ħarġulu akkeditazzjoni biex jidħol jirrapporta. Esperjenza ħelwa kienet meta mar Brussell u b'kumbinazzjoni spiċċa jintervista lil bintu stess għax kienet parti minn grupp Malti li rebaħ kompetizzjoni Ewropea. Matul is-snin tiegħu ma' TVM fost id-diversi esperjenzi oħra li Keith kellu ma' TVM kien meta pprova jgħin tfal ikomplu jrawmu interess fix-xandir, kif ukoll meta pprova jintervista kelb u meta bdew jgħidulu li anke l-qtates isegwu l-aħbarijiet b'attenzjoni! "Grazzi li ħallejtuni nkun parti mill-istorja tax-xandir f'Malta u konvint li b'xi mod se nibqgħu qrib xulxin bi programmi, xandiriet u inizjattivi oħrajn. Grazzi mill-qalb," temm jgħid Keith. Għadni niftakar kif qrib San Valentinu tal-2008, l-ex Prim Ministru Dom Mintoff kien ċempel fil-kamra tal-aħbarijiet ta'… Posted by Keith Demicoli on Thursday, February 25, 2021